Väikesel riigil on oma tuntuse tõstmiseks ja enda kehtestamiseks maailmas mitmeid mooduseid. Osalemine rahvusvahelises Antarktika uurimises teadvustub märksa kitsamates  ringkondades kui võit lauluvõistlusel, kuid nendes, kes määravad tuleviku maailmapoliitika. Antarktika lepingu süsteem on omamoodi tuleviku globaalpoliitilise praktika taimelava. Arutlused nafta või kivisöe varude jätkumise kohta kaotavad igasuguse mõtte, kui lõpevad primaarse tähtsusega loodusvarad - inimeksistentsiks kõlblikud kliima ja keskkond. Iga tulevikku vaatava riigi, sõltumata tema suurusest, loomulik tahe peaks olema neis küsimustes oma seisukoht maksma panna. Arvestatakse nendega, kes annavad ka oma  suurusele vastava panuse inimkonna ühistesse püüdlustesse.